## Izjava Vlade Republike Hrvatske o Mišljenju Europske komisije o hrvatskom zahtjevu za članstvo u Europskoj uniji i Europskom partnerstvu

### NN 57/2004 (5.5.2004.), Izjava Vlade Republike Hrvatske o Mišljenju Europske komisije o hrvatskom zahtjevu za članstvo u Europskoj uniji i Europskom partnerstvu

# VLADA REPUBLIKE HRVATSKE

1264

## IZJAVA

### VLADE REPUBLIKE HRVATSKE O MIŠLJENJU EUROPSKE KOMISIJE O HRVATSKOM ZAHTJEVU ZA ČLANSTVO U EUROPSKOJ UNIJI I EUROPSKOM PARTNERSTVU

1. Vlada Republike Hrvatske pozdravlja Mišljenje
Europske komisije o hrvatskom zahtjevu za članstvo u Europskoj uniji, usvojeno
20. travnja 2004. godine, kao ukupnu vrlo pozitivnu i objektivnu ocjenu
Europske komisije o postignućima Republike Hrvatske u ispunjavanju
Kopenhagenskih kriterija i uvjeta iz Procesa stabilizacije i pridruživanja
kojom se uvažavaju višegodišnje ustrajne političke, gospodarske i sektorske
reforme i osobito prepoznaje odlučno djelovanje ove Vlade u ključnim područjima,
što je i odredilo konačne zaključke.

2. Vlada Republike Hrvatske izražava duboku
zahvalnost predsjedniku Europske komisije, g. Romanu Prodiju, povjerenicima g.
Chrisu Pattenu i g. Guntheru Verheugenu kao i svim duž­nos­nicima Europske
komisije koji su, slijedeći političku viziju pro­širenja Europske unije, prepoznali
i uvažili težnje Republike Hrvatske i njenih građana utemeljene na širokom
političkom koncenzusu.

3. Vlada Republike Hrvatske zahvaljuje Europskoj
komisiji na konstruktivnoj suradnji i dijalogu tijekom pripreme odgovora na
Upitnik Europske komisije, koja je pridonijela brzom i kvalitetnom završetku
ovog zahtjevnog posla.

4. Vlada Republike Hrvatske uvažava ocjene,
komentare, prijedloge i kritike iz Mišljenja Europske komisije koje će, nakon
temeljitog razmatranja, koristiti kao smjernice za daljnje aktivnosti u procesu
reformi.

5.
Vlada Republike Hrvatske odlučna je provesti konkretne preporuke iz Europskog
partnerstva, a posebice preporuke glede jačanja demokracije i vladavine prava,
suradnje s ICTY-em, promicanja i zaštite prava manjina, jačanja regionalne
suradnje, povratka izbjeglica, povrata imovine, fiskalne konsolidacije, pobolj­šanja
poslovnog okruženja, te borbe protiv korupcije, organiziranog kriminala i
terorizma.

6.
Vlada Republike Hrvatske zadužila je sva nadležna ministarstva i tijela državne
uprave da pristupe temeljitoj analizi Mišljenja Europske komisije i pripreme
prijedloga mjera u skladu sa zaključcima Mišljenja Europske komisije i
prioritetima Europskog partnerstva. Sukladno tome, Vlada će prilagoditi
Nacionalni program Republike Hrvatske za pridruživanje Europskoj uniji – 2004.

7. Vlada Republike Hrvatske smatra da će pozitivno mišlje­nje
Europske komisije o hrvatskom zahtjevu za članstvom u Europskoj uniji biti
poticaj drugim državama u susjedstvu da pojačaju napore u ostvarivanju istog
cilja. U tom smislu Repub­lika Hrvatska će nastaviti s jačanjem dobrosusjedskih
odnosa i regionalne suradnje na bilateralnom i multilateralnom planu, osobito
prenošenjem svojih iskustava u procesu približavanja Europskoj uniji.

8. Vlada Republike Hrvatske izražava osobito
zadovoljstvo zaključkom Europske komisije koja je Vijeću Europske unije preporučila
otvaranje pregovora o članstvu s Republikom Hrvat­skom.

9. U očekivanju da Europsko vijeće prihvati preporuke
Europske komisije na sastanku 17. i 18. lipnja 2004. godine, Vlada Republike
Hrvatske je zadužila Ministarstvo vanjskih poslova da sve članice Europske
unije upozna s odlučnošću u provedbi svih uvjeta kako bi ova povijesna prilika
rezultirala što skorijim otvaranjem pregovora o pristupanju Europskoj uniji.

Klasa:
910-04/03-04/02
Urbroj: 5030118-04-5
Zagreb, 29. travnja 2004.

Predsjednik
**dr. sc.** **Ivo Sanader**, v. r.

Ostalo, NN 57/2004-1264